啼鳥
作者：歐陽修
朝代：宋

paragraphs: 提葫蘆，提葫蘆，不用沽美酒。
宮壺日賜新撥醅，老病足以扶衰朽。
百舌子，百舌子，莫道泥滑滑。
宮花正好愁雨來，暖日方催花亂發。
苑樹千重綠暗春，珍禽綵羽自成羣。
花開祗慣迎黄屋，鳥語初驚見外人。
千聲百囀忽飛去，枝上自落紅紛紛。
畫簾陰陰隔宮燭，禁漏杳杳深千門。
可憐枕上五更聽，不似滁州山裏聞。